แนวโน้มดัชนีเช้านี้ลุ้นขึ้นต่อ
นักวิเคราะห์ฯมองตลาดหุ้นไทยเช้านี้มีลุ้นขึ้นต่อ ตามกระแสตลาดต่างประเทศ หลังภาพเศรษฐกิจขณะนี้อยู่ในช่วงผ่อนคลายให้แนวรับไว้ที่ 1,050 แนวต้าน 1,070-1,080 จุด
20 ม.ค. 2555

นักวิเคราะห์ฯมองตลาดหุ้นไทยเช้านี้มีลุ้นขึ้นต่อ ตามกระแสตลาดต่างประเทศ หลังภาพเศรษฐกิจขณะนี้อยู่ในช่วงผ่อนคลายให้แนวรับไว้ที่ 1,050 แนวต้าน 1,070-1,080 จุด          นายเจริญ เอี่ยมพัฒนธรรม ผู้อำนวยการฝ่ายวิเคราะห์หลักทรัพย์ บล.เคที ซีมิโก้ กล่าว ตลาดหุ้นไทยเช้านี้คาดว่าจะปรับตัวขึ้นไปได้ต่อเนื่อง เป็นไปตามกระแสตลาดต่างประเทศ           ทั้งนี้ สถานการณ์ในยุโรปที่มีความกังวลกันอยู่นั้น จากที่มีการเปิดขายพันธบัตรตราสารหนี้ออกมาของฝรั่งเศส และสเปน จะเห็นได้ว่าผลตอบแทน(Yield)ได้ปรับตัวลง ซึ่งแสดงให้เห็นว่าการแก้ไขปัญหายังถือว่าใช้ได้อยู่          ส่วนตัวเลขเศรษฐกิจของสหรัฐฯเท่าที่ออกมาก็ดีต่อเนื่อง ดังนั้นภาพเศรษฐกิจในขณะนี้จึงอยู่ในช่วงของการผ่อนคลาย ตลาดฯจึงน่าจะปรับตัวขึ้นไปได้ก่อน โดยมีแนวต้าน 1,070-1,080 จุด          สำหรับความกังวลเรื่องน้ำท่วมที่อาจจะกระทบผลประกอบการของกลุ่มแบงก์นั้น เท่าที่ผลประกอบการของกลุ่มแบงก์ออกมาก็ไม่ได้แย่เท่าไรนัก ซึ่งก็น่าจะเป็นบวกต่อตลาดฯได้ พร้อมให้แนวรับไว้ที่ 1,050 จุด